T L A Č O V Á  S P R Á V A

**Želáme Slovensku na zdravie**

„Želáme Slovensku na zdravie“ je výzva, ktorú pripravili prevažne združenia a asociácie živej kultúry, no je otvorená aj ďalším organizáciám a jednotlivcom na Slovensku. Cieľom výzvy je dosiahnutie čo najrýchlejšieho a najplynulejšieho priebehu očkovania na Slovensku a najmä ponúknutie pomoci pri jeho realizácii.

*„S nádejou, radosťou a obdivom voči vedeckej komunite vítame začiatok procesu očkovania na Slovensku. Uvedomujeme si, že okrem nesporných zdravotných aspektov tohto dôležitého preventívneho nástroja, je očkovanie zároveň nevyhnutným krokom k plnohodnotnému fungovaniu spoločnosti.*

*Od marca 2020 sme viackrát vyzvali vládu na pomoc, teraz pomoc ponúkame. Chceme vyjadriť podporu plánu očkovania na Slovensku a zároveň chceme ponúknuť naše skúsenosti a zručnosti k tomu, aby očkovanie prebehlo čo najrýchlejšie a najplynulejšie.*

*Sme si vedomí, že niektoré činnosti musia realizovať odborníci spomedzi zdravotníkov a epidemiológov. Vďaka našim dlhoročným skúsenostiam s logisticky často náročnými podujatiami však dokážeme pomôcť s prípravou a realizáciou procesov, ktoré očkovanie vyžaduje, ako je pomoc s logistikou, s ľudským a produkčným zabezpečením, s komunikáciou a propagáciou očkovania.*

*Veríme, že existuje dostatok priestoru na zapojenie ľudí zo živej kultúry a ďalších oblastí do procesu očkovania. Aj v prípade, že našu ponuku nevyužijete, prajeme celému procesu čo najúspešnejší priebeh, aby sme si mohli už na jar symbolicky popriať "na zdravie" na našich podujatiach a spoločných stretnutiach.“*

**Zoznam zapojených subjektov:**

* **Združenie promotérov a festivalov na Slovensku**
* **Asociácia Hudobných Klubov Slovenska AHKS**
* **Hudobná Únia Slovenska**
* **Anténa – sieť pre nezávislú kultúru**
* **Slovenský ochranný zväz autorský**
* **Slovenská jazzová spoločnosť**
* **Zástupcovia ticketingových spoločností v SR**
* **BTL Komunikačná asociácia**
* **Asociácia nezávislých producentov**
* **Únia filmových distributérov**
* **Združenie prevádzkovateľov kín**

PS: Táto výzva je otvorená aj pre ďalšie subjekty, nielen z kultúrnej sféry. V prípade záujmu nás kontaktujte na [info@zelameslovenskunazdravie.sk](mailto:info@zelameslovenskunazdravie.sk).

Viac informácií nájdete na facebookovej stránke **„Želáme Slovensku na zdravie“**, rovnomennom facebookovom evente a už čoskoro aj na webe výzvy [www.zelameslovenskunazdravie.sk](http://www.zelameslovenskunazdravie.sk).